රට ආර්ථික අතින් සංවර්ධනය කරද්දී යුක්ති ගරුක විනය ගරුක දැහැමි සමාජයක් ගොඩනැගීම රජයේ ප්‍රධානතම අරමුණ බව ජාතික හෙළ උරුමයේ පාර්ලිමේන්තු මන්ත්‍රී අතුරලියේ රතන හිමියෝ පැවැසූහ.මෙකී උතුම් පරමාර්ථය පෙරදැරිව රට වටා දැවැන්ත සංවර්ධනයත් ආරම්භ කර ඇති බවත්, දුමින්, මතින් තොර දැහැමි සමාජයක් බිහි කිරීමේ උදාර ක්‍රියාදාමයද ඊට සමගාමීව ආරම්භ කර ඇති බවත් උන්වහන්සේ පැවසූහ.අතුරලියේ රතන හිමියන් එසේ පැවැසුවේ මීරිගම වසන්ත සේනානායක පදනම හා සුවිනීතා සේනානායක කාන්තා හවුල ඒකාබද්ධව ආරම්භ කළ මීරිගම, අඩු ආදායම්ලාභී පවුල්වල කාන්තාවන්ට නිවාස ආධාර, ගෘහ භාණ්ඩ, සනීපාරක්ෂක උපකරණ හා ගෘහ උපකරණ පරිනැමීමේ උත්සවයේදීය.මීරිගම - යොවුන් නිකේතනයේදී මෙය පැවැත්විණි.